Απόφαση της Επιτροπής της 20ής Δεκεμβρίου 2000 για την τροποποίηση της απόφασης 2000/159/ΕΚ σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου [κοινοποιηθείσα υπό τον αριθμό Ε(2000) 3992] (Κείμενο που παρουσιάζει ενδιαφέρον για τον ΕΟΧ) (2001/31/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(1), και ιδίως το άρθρο 29, την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(2), όπως τροποποιήθηκε τελευταία από την οδηγία 97/79/EK(3) και ιδίως το άρθρο 3, Εκτιμώντας τα ακόλουθα: (1) Η παρουσία καταλοίπων σε προϊόντα ζωικής προέλευσης αποτελεί ζήτημα δημόσιας υγείας. Κατά συνέπεια, τα σχέδια για τα κατάλοιπα στα εν λόγω προϊόντα πρέπει να εγκρίνονται και να ενημερώνονται τακτικά. (2) Η 31η Μαρτίου κάθε έτους είναι η τελευταία ημερομηνία, που καθορίζεται στο άρθρο 8 παράγραφος 3 της οδηγίας 96/23/ΕΚ, για να διαβιβάζουν οι τρίτες χώρες στην Επιτροπή τα σχέδια παρακολούθησης για το τρέχον έτος και για να ανακοινώνουν τα αποτελέσματα του προηγουμένου έτους. (3) Η απόφαση 95/408/ΕΚ του Συμβουλίου, της 22ας Ιουνίου 1995, σχετικά με τις λεπτομέρειες κατάρτισης, για μια μεταβατική περίοδο, προσωρινών πινάκων εγκαταστάσεων τρίτων χωρών, από τις οποίες επιτρέπεται στα κράτη μέλη να εισάγουν ορισμένα προϊόντα ζωικής προέλευσης(4) θεσπίζει επίσης τους όρους για την τροποποίηση των καταλόγων εγκεκριμένων εγκαταστάσεων σε τρίτες χώρες. (4) Στο παράρτημα της απόφασης 2000/159/ΕΚ της Επιτροπής, της 8ης Φεβρουαρίου 2000, σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου(5) αναφέρονται οι τρίτες χώρες που έχουν υποβάλει σχέδιο, καθορίζοντας τις εγγυήσεις που παρέχονται από το εν λόγω σχέδιο όσον αφορά τον έλεγχο των ομάδων καταλοίπων και ουσιών που αναφέρονται στο παράρτημα 96/23/ΕΚ. Κατά συνέπεια, στις περιπτώσεις που δεν παρέχονται οι εν λόγω εγγυήσεις, οι κατάλογοι που έχουν καταρτισθεί με την απόφαση 95/408/ΕΚ θα πρέπει να τροποποιούνται σύμφωνα με τις τροποποιήσεις του παραρτήματος της απόφασης 2000/159/ΕΚ. (5) Ορισμένες τρίτες χώρες έχουν υποβάλει στην Επιτροπή σχέδια ελέγχου των καταλοίπων, συμπεριλαμβανομένων των σχετικών αποτελεσμάτων, και απαιτούνται αξιολόγηση, συμπληρωματικά στοιχεία και περαιτέρω διευκρινίσεις. Εν αναμονή των περαιτέρω εκτιμήσεων, οι εν λόγω τρίτες χώρες δύνανται να συμπεριλαμβάνονται στο παράρτημα της απόφασης 2000/159/ΕΚ σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ. (6) Ορισμένες τρίτες χώρες δεν έχουν υποβάλει στην Επιτροπή σχέδια ελέγχου των καταλοίπων ή αποτελέσματά τους, ή έχουν παράσχει απόλυτα ανεπαρκείς εγγυήσεις. Σύμφωνα με το άρθρο 29 της οδηγίας 96/23/ΕΚ, οι εν λόγω τρίτες χώρες πρέπει να διαγραφούν προσωρινά απο το παράρτημα της απόφασης 2000/159/ΕΚ. (7) Αρκετές τρίτες χώρες δεν έχουν υποβάλει σχέδια ελέγχου των καταλοίπων ή σχετικά αποτελέσματα διότι εξάγουν μόνο τρόφιμα από πρώτες ύλες που προέρχονται από άλλες τρίτες χώρες, οι οποίες θεωρείται ότι πληρούν προσωρινά τις διατάξεις της οδηγίας 96/23/ΕΚ. Κατά συνέπεια, εφόσον οι αρμόδιες αρχές δύνανται να πιστοποιήσουν την προέλευση των πρώτων υλών, οι εν λόγω τρίτες χώρες δεν θα πρέπει να διαγραφούν από το παράρτημα της απόφασης 2000/159/ΕΚ και οι σχετικές εγκαταστάσεις πρέπει να διατηρηθούν στους προσωρινούς καταλόγους που έχουν καταρτισθεί δυνάμει της απόφασης 95/408/ΕΚ. (8) Όπως διευκρινίζεται στην οδηγία 96/23/ΕΚ, οι τρίτες χώρες που επιθυμούν να εξάγουν προϊόντα ζωικής προέλευσης για ανθρώπινη κατανάλωση στην Ευρωπαϊκή Κοινότητα δύνανται, οποιαδήποτε στιγμή, να υποβάλλουν προς έγκριση στην Επιτροπή σχέδια ελέγχου των καταλοίπων. Στην περίπτωση έγκρισης των εν λόγω σχεδίων ελέγχου των καταλοίπων, η τρίτη χώρα πρέπει να προστίθεται στο παράρτημα της απόφασης 2000/159/ΕΚ. (9) Τα εντόσθια ζώων ενδέχεται να περιέχουν κατάλοιπα που αναφέρονται στην οδηγία 96/23/ΕΚ. Επομένως, απαιτείται επιστημονική γνωμοδότηση για θέματα ασφάλειας που αφορούν τα κατάλοιπα σε εντόσθια ζώων. Εν αναμονή της εν λόγω γνώμης, έχουν ζητηθεί ειδικές εγγυήσεις από τις τρίτες χώρες που εξάγουν μόνο εντόσθια προς την Ευρωπαϊκή Κοινότητα. Στο μεταξύ, οι εν λόγω τρίτες χώρες θα διατηρηθούν προσωρινά στο παράρτημα της απόφασης 2000/159/ΕΚ. (10) Μετά από την πλήρη αξιολόγηση των υποβληθέντων στην Επιτροπή σχεδίων για τον έλεγχο των καταλοίπων, θα καταρτισθεί οριστικός κατάλογος των χωρών που κρίνεται ότι πληρούν τις διατάξεις της οδηγίας 96/23/ΕΚ. (11) Με βάση τα προαναφερθέντα, ενδείκνυται να ενημερωθεί το παράρτημα της απόφασης 2000/159/ΕΚ σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ. Επομένως, η απόφαση 2000/159/ΕΚ πρέπει να τροποποιηθεί ανάλογα. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2000/159/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 20 Δεκεμβρίου 2000.

[Source: multi_eurlex | Tokens: 4954]